רחל רבינוביץ'/יומני עורף
אוצרות: גליה בר-אור ואיילת כרמי
התערוכה רחל רבינוביץ'/יומני עורף שנפתחה ב-13/2 במוזיאון אדם בגליל-בית יגאל אלון, שבקיבוץ גינוסר מציגה גוף עבודות שנעשה בזמן ובעקבות המלחמה, הפינוי והנדודים של רחל ומשפחתה. לאחר השבעה באוקטובר התפנתה רחל עם משפחתה מהבית הממוקם בקרבת הגבול הצפוני, בקיבוץ דפנה החשוף לירי ישיר. לאחר כחצי שנה כמפונים, החליטו רחל ובעלה לשוב לביתם בקיבוץ. כחצי שנה שהו בקיבוץ המופגז, אך נאלצו להתפנות שוב בעקבות ההתנקשות בנסראללה והקרבות שהתעצמו אחריה. הם שבו לביתם עם הסכמי הפסקת האש בתום שנת 2024. כל הציורים צוירו בעורף בשנתיים אלה של שבר ואיום קיומי. בציורים עזים ואקספרסיביים היא מתארת את המציאות הקיצונית הזו: את הטבע שמסביב, הפרחים, החרקים והעצים, את הטבילה היומית בנחל, את השרפות המכלות את היער ואת דיוקנה שלה מתמוסס ומתפרק. בתערוכה פועם דופק הציור כפעולה אישית ויום־יומית בציור קטן־ממדים בדיו ובצבעי מים. זהו ציור שבדרכו האינטימית מותיר עקבה וזכר, מתריע ואינו מאפשר לשכוח. הציור של רבינוביץ' מכיל אימה וגם זעם, קשב וחמלה, בציור פואטי ורב יופי וחושף את החורבן המתמשך של המלחמה, אך גם את ראשית הצמיחה. התחדשות הלחימה בגבול הצפון במרץ 2026 מדגישה כי מה שנדמה היה כעדות על זמן שחלף, שב ונעשה הווה מתמשך. כפי שכתבה רחל בספר האמנית המלווה את התערוכה: 
הריפוי הוא לא להתכחש לרגעים הקשים, צריך להתבונן באומץ ולנסות ללמוד מהם ולהתגבר. אני חושבת שלצייר רק את הטוב, כדבר־מה מרפא, דומה לכיסוי פצע בפלסטר מבלי לתת לו טיפול באמת. הציורים שלי עוסקים ברגע הזה שבו את חושפת את הפצע לאוויר, כדי שיירפא.


התערוכה בתמיכת קרן אמנות עכשיו - ART NOW
את התערוכה מלווה ספר אומנית שערכה גליה בר אור. השקת הספר תתקיים ב:8/5/26, בשעה 11:00, במוזיאון אדם בגליל-בית יגאל אלון, קיבוץ גינוסר
שעות פתיחה: א'-ה' 8:00-16:00. שישי-שבת, בתיאום מראש
טל': 04-672-7700, info@allon.org.il

